Vores modtagelse (vi var 4 voksne), ophold i og lejlighedens beskaffenhed var eksemplarisk på vores 7 dages ophold i marts måned 2016.
Efter at lejeaftalen var betalt var der hurtigt kontakt fra Paula med informationer og bl.a. tilbud om transport fra lufthavnen, som vi valgte formedelst 30 euro. Paulas mand Alexander mødte os der og med stor imødekommenhed både før og under opholdet var det nemt at kommunikere med udlejeren og kontakten foregik altid på sms og mail via airbnb-appen. I lejligheden fik vi oplyst mange hints til vores besøg i Lissabon og der var print af værtens forslag til udflugtsmål, seværdigheder og restauranter.
Lejligheden ligger på 4. sal i hjertet at det gamle Lissabon, så fantastisk centralt beliggende med kort vej til fornødenheder som bager og supermarked, metro og snesevis af caféer og restauranter. Lejligheden var ren og helt stille, nyrenoveret og med aircondition/varme. Jeg kan 100% anbefale lejligheden til et besøg i Lissabon, hvor man mærker byens puls, så snart man forlader lejligheden.